
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom VETERINARSKA STANICA SPLIT, d.o.o. Split, Šibenska 9, OIB: 61531843890, dana 17. ožujka 2017. godine


r i j e š i o   j e                                               

Obustavlja se stečajni postupak nad dužnikom VETERINARSKA STANICA SPLIT, d.o.o. Split, Šibenska 9, OIB: 61531843890.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 31. svibnja 2016. god. prijedlog za otvaranje stečajnog postupka nad dužnikom VETERINARSKA STANICA SPLIT, d.o.o. Split, a sve sukladno odredbama čl. 444. st. 2. Stečajnog zakona (Narodne novine 71/15, dalje SZ). 

U podnesenom prijedlogu u bitnome je navedeno da dužnik na dan 1. rujna 2015. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 264 dana, u ukupnom iznosu od 243.169,14 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima 7 zaposlenih, a predlagatelj da ne raspolaže s podacima o imovini dužnika. 

Ocijenivši podneseni prijedlog urednim i dopuštenim, rješenjem ovog suda posl. br. 12. St-1334/2016 od 14.02.2017. god. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom te je ujedno zakazano ročište radi očitovanja o podnesenom prijedlogu.

FINA je za potrebe prethodnog postupka dostavila ovom sudu potvrdu o evidentiranim neizvršenim osnovama za plaćanje dužnika od 09.03.2017. god. (list 40 spisa), a iz koje potvrde proizlazi da kod dužnika nije ispunjen stečajni razlog nesposobnosti za plaćanje u smislu odredbi čl. 6. st. 2. podstavak 1. SZ-a, budući da iz iste proizlazi da dužnik nema evidentirane neizvršene osnove za plaćanje u neprekinutom razdoblju dužem od 60 dana. Naime, tom potvrdom se potvrđuje da dužnik u Očevidniku redoslijeda osnova za plaćanje na dan 09.03.2017. god. ima evidentirane neizvršene osnove za plaćanje u neprekinutom razdoblju od samo 20 dana.

Na ročištu koje je u prethodnom postupku održano kod ovog suda 14.03.2017. god., zastupnik po zakonu dužnika Vesna Mikulka je izjavila da se dužnik protivi podnesenom prijedlogu za otvaranje stečajnog postupka. Istakla je da dužnik uredno posluje, da ima 10 stalno zaposlenih djelatnika te da ima sklopljene ugovore s Ministarstvom poljoprivrede, koji su i dalje na snazi i imaju trajati još četiri godine, a iz kojih ugovora, odnosno sredstava koji se isplaćuju dužniku temeljem tih ugovora, dužnik može servisirati svoje redovno poslovanje. Navela je da je račun dužnika na dan 1. rujna 2015. god. doista bio u blokadi u periodu i za iznos obveza koji se navodi u prijedlogu FINE, ali da je dužnik u međuvremenu podmirio sve te dospjele obveze te da je nakon toga račun dužnika u pravilu bio odblokiran. Na računima dužnika da trenutno doista postoji blokada i to u visini od 8.000,00 kn, a koji se odnosi na jednu i pol neisplaćenu plaću radnika i koja tražbina odnosno dugovanje će biti podmireno u naredna dva do tri dana, budući da će na račun dužnika sjesti uplata Ministarstva poljoprivrede i to za ispostavljeni račun za prvi mjesec 2017. godine, a iz kojih sredstava će u cijelosti biti podmirene sve dužnikove evidentirane nepodmirene obveze. Obzirom da dužnik nije nesposoban za plaćanje te kod istog nisu ostvareni stečajni razlozi, z.z. dužnika je predložila sudu odbiti podneseni prijedlog odnosno obustaviti ovaj postupak. 

Na tom ročištu, dužniku je udijeljen rok od pet dana radi dostave potvrde FINE o deblokadi njegovih računa.

Podneskom od 16.03.2017. god. dužnik je u spis dostavio potvrdu FINE o blokadi računa i novčanih sredstava dužnika (list 45 spisa), a kojom se potvrđuje da je na dan 16.03.2017. god. na računima i novčanim sredstvima dužnika evidentirano 0 dana neprekidne blokade zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da nepodmirene obveze dužnika na dan izdavanje te potvrde iznose 0,00 kn.

Prema odredbi čl. 128. st. 9. SZ-a, sud će obustaviti postupak ako dužnik do završetka prethodnog postupka postane sposoban za plaćanje.

Kako je dakle iz naprijed navedenog, a posebno iz potvrde FINE od 16.03.2017. god. razvidno da dužnik u Očevidniku redoslijeda osnova za plaćanje više nema bilo kakvih evidentiranih neizvršenih osnova za plaćanje odnosno da dužnikovi računi više nisu u blokadi, to je samim očito da je dužnik u međuvremenu postao sposoban za plaćanje, a radi čega je ovaj postupak valjalo obustaviti. Upravo stoga, a primjenom odredbe čl. 128. st. 9. SZ-a, odlučeno je kao u izreci ovog rješenja. 

U Splitu, 17. ožujka 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

